বড়পর্দায় অঞ্জন-রূপা জুটি

কলকাতা: ৩১ বছর পর আবার অঞ্জনের সঙ্গে প্রত্যাবর্তন রূপার!বড়পর্দায় একসঙ্গে অভিনয় করবেন অঞ্জন দত্ত (Anjan Dutta) আর রূপা গঙ্গোপাধ্যায় (Rupa Ganguly)। সমর্পণ সেনগুপ্তের পরিচালনায় আসছে নতুন ছবি, ‘প্রত্যাবর্তন’। নতুন ছবি ‘প্রত্যাবর্তন’ (New Bengal Film Pratyabartan)- এর হাত ধরে বড় পর্দায় ফিরতে চলেছেন এই জুটি। শহরের ব্যস্ততম জীবনের সঙ্গে লড়াই করতে গিয়ে কিভাবে বিধ্বস্ত হয়ে যায় এর পরিবার, সেই গল্পই দেখাবে এই সিনেমা। এই সিনেমার মাধ্যমে আরও একবার প্রমাণিত হয়ে যাবে, ইঁদুর দৌড়ে দৌড়তে গিয়ে কতটা ক্ষতি হয়ে যায় নিজেদের।

নবীন পরিচালক সমর্পণ সেনগুপ্ত র নির্দেশনায় দেখা যাবে রূপা গঙ্গোপাধ্যায় ও অঞ্জন দত্তকে। ছবির নাম ‘প্রত্যাবর্তন ‘। ছবিরই মুখ্যভূমিকায় দেখা যাবে অঞ্জন আর রূপাকে। শ্রী অভিজ্ঞান ড্রিমওয়ার্কস প্রাইভেট লিমিটেডের প্রযোজনায় তৈরি নতুন এই ছবির অন্যান্য গুরুত্বপূর্ণ ভূমিকায় রয়েছেন, শিলাজিৎ মজুমদার, অপরাজিতা আঢ্য, খরাজ মুখোপাধ্যায়, কনীনিকা বন্দ্যোপাধ্যায়। ছবির সঙ্গীত পরিচালনা করবেন, বনি চক্রবর্তী।

ছবির গল্প শুরু হয় এই প্রেক্ষাপটে – পুরুলিয়ার প্রত্যন্ত গ্রামে বড় হওয়া ডঃ দীপঙ্কর সান্যাল, তাঁর স্ত্রী শালিনী ও তিন বছরের কন্যাকে নিয়ে মফস্বলের একটি মেডিক্যাল কলেজের প্রফেসরির চাকরি ছেড়ে কলকাতায় চলে আসেন প্র্যাকটিস করতে। উদ্দেশ্য, শুধু ভাল থাকা, বড় হওয়া এবং বাকি সব উন্নত শহুরে সন্তানদের মতো তাঁদের সন্তানকেও সব সুযোগ-সুবিধা দিয়ে বড় করে তোলা।এইভাবেই ১২ বছর কেটে যায়। ইঁদুর দৌড়ে দৌড়াতে গিয়ে ডঃ সান্যালের কিশোরী কন্যা দিশা একাকীত্বে ভুগতে শুরু করে। একাকিত্ব কাটাতে সোশ্যাল মিডিয়ার আশ্রয় নেয় সে, সেখানেই ঘটে যায় বিপত্তি। গোটা সমাজ চলে যায় এই পরিবারের বিরুদ্ধে। সবকিছুর মুখোমুখি হতে গিয়ে দীপঙ্কর এবং শালিনী বুঝতে পারে তাদের ভুলের কথা।